
PËR LICENCIMIN E INSTITUCIONIT PRIVAT TË ARSIMIT TË LARTË “ISSAT”

Në mbështetje të nenit 100 të Kushtetutës dhe të neneve 4, pika 2, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Licencimin e institucionit privat të arsimit të lartë “ISSAT”, i cili do ta ushtrojë veprimtarinë në qytetin e Tiranës.
2. Ky institucion privat i arsimit të lartë do të organizohet në dy fakultete:
a) Fakulteti Financë-Bankë, me programet e studimit:
i) Strategji ndërmarrjesh dhe politikë ekonomike;
ii) Bankë dhe menaxhim bankar;
iii) Kontabilitet dhe financë.
b) Fakulteti Administrim-Biznes, me programet e studimit:
i) Biznes ndërkombëtar;
ii) Menaxhim turizmi;
iii) Menaxhim i sistemeve të informacionit.
3. Institucioni privat i arsimit të lartë “ISSAT” do të ofrojë programe studimi, të ciklit të dytë, të cilat do të zgjasin 2 vjet, në plotësimin e të paktën 60 kredite, dhe, në mbarim të tyre, do të lëshohet diplomë “Master i nivelit të parë” (MNP).
4. Ngarkohet institucioni privat i arsimit të lartë “ISSAT” që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit, nga një personel akademik i huaj, me kualifikimin e nevojshëm.
5. Institucioni privat i arsimit të lartë “ISSAT” do ta fillojë veprimtarinë mësimore për programet e studimit, të përcaktuara në pikën 2 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse, nga Ministri i Arsimit dhe Shkencës.
Ministri e lëshon lejen, pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin e tij për këtë qëllim.
6. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës.
7. Institucioni privat i arsimit të lartë “ISSAT” duhet t’i nënshtrohet procesit të akreditimit institucional dhe të programeve të studimit, brenda afateve të përcaktuara në ligjin në fuqi.
8. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

